Vlad Nistor, fondatorul Coinflux (firmă de tranzacţii cu bitcoin din Cluj) a fost reţinut pe teritoriul României la cererea procurorilor din Statele Unite ale Americii, au precizat, pentru MEDIAFAX, surse judiciare, care mai precizează că acuzaţiile care i se aduc tânărului sunt înşelăciune, fraude informatice, constituire de grup infracţional organizat şi spălare de bani.

Potrivit aceloraşi surse, cererea de extrădare a lui Vlad Nistor în SUA urmează să fie judecată de către magistraţii Curţii de Apel Bucureşti.

CoinFlux este o platformă online de tranzacţionare a monedelor digitale care funcţionează precum o casă de schimb valutar. Potrivit informaţiilor de pe site-ul platformei, CoinFlux a fost fondată în anul 2015, în Cluj, şi de la acel moment şi până în prezent, au fost tranzacţionate peste 200 de milioane de euro în monede digitale. Platforma are o cifră de afaceri de peste 3 milioane de euro şi a realizat, anul trecut, peste 30.000 de tranzacţii.